ՀԻՄՆԱՎՈՐՈՒՄ    
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ՍԵՊՏԵՄԲԵՐԻ 11-Ի N 1308-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ԵՎ ՀԱՄԱՁԱՅՆԱԳՐԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը
Համաձայն Հայաստանի Հանրապետության ստանձնած միջազգային պարտավորությունների՝ 2026 թվականի հոկտեմբերի 19-30-ը Հայաստանը հյուրընկալելու է ՄԱԿ-ի «Կենսաբանական բազմազանության մասին» կոնվենցիայի կողմերի 17-րդ համաժողովը (այսուհետ՝ COP17):
Սույն թվականի սեպտեմբերի 2-ի թիվ 1-03/93 գրությամբ (կցվում է) «Մերիդիան Հոլդինգ» ՓԲԸ-ն (այսուհետ՝ Ընկերություն) Շրջակա միջավայրի նախարար, COP 17 համակարգման կոմիտեի նախագահին և ՀՀ ՏԿԵՆ պետական գույքի կառավարման կոմիտեի նախագահին տեղեկացրել է, որ, համաձայն COP17-ԾՁԲ-26/01 պայմանագրի (այսուհետ՝ Պայմանագիր) 4.6 կետի, 2026 թվականի սեպտեմբերի 1-ի դրությամբ «Մերիդիան» էքսպո կենտրոնի տարածքը համապատասխանեցված է COP 17 միջոցառման անցկացման համար և պատրաստ է տրամադրման Պատվիրատուին։
  2026 թվականի օգոստոսի 5-ի և սույն թվականի հոկտեմբերի 5-ի գրություններով (կցվում են) ՀՀ Սփյուռքի գործերի գլխավոր հանձնակատարի գրասենյակը դիմել է ՀՀ ՏԿԵՆ պետական գույքի կառավարման կոմիտե (այսուհետ՝ Կոմիտե), հայտնելով, որ 2026 թվականի նոյեմբերի 1-9-ը ընկած ժամանակահատվածում նախատեսվում է իրականացնել Համաշխարհային հայկական 3-րդ գագաթնաժողովը և խնդրում են աջակցել «Մերիդիան» էքսպո կենտրոնում համապատասխան տարածքների տրամադրման հարցում։

Հայտնում ենք նաև, որ 2026 թվականի ընթացքում նույնաբովանդակ խնդրանքով Կոմիտեին դիմել են նաև Արդարադատության նախարարությունը, Պետական եկամուտների կոմիտեն և ՀՀ ՎԱ հանրային կապերի և տեղեկատվություն կենտրոն ՊՈԱԿ-ը։
2. Առաջարկվող կարգավորման բնույթը
Հիմք ընդունելով վերոգրյալը առաջարկվում է Հայաստանի Հանրապետության կառավարության 2025 թվականի սեպտեմբերի 11-ի N 1308-Ն որոշման մեջ կատարել համապատասխան լրացում, ըստ որի՝ պետական մարմինները սկսած 2026 թվականի նոյեմբերի 1-ից մինչև 2026 թվականի դեկտեմբերի 31-ն ընկած ժամանակահատվածում կարող են իրականացնել Հայաստանի Հանրապետության կառավարության կողմից համաձայնության արժանացած միջոցառումներ՝ Կոմիտեի հայտի հիման վրա Ընկերությանը տրամադրված 3,000․0 միլիոն ՀՀ դրամ կանխավճարի շրջանակներում։ 
        Սույն նախագծով առաջարկվում է լրացում կատարել Հայաստանի Հանրապետության կառավարության 2025 թվականի սեպտեմբերի 11-ի N 1308-Ն որոշման 4-րդ կետի 2-րդ ենթակետում, ինչպես նաև կատարել լրացում և փոփոխություն Կոմիտեի և Ընկերություն միջև կնքված 2025 թվականի սեպտեմբերի 11-ի N 1308-Ն որոշման շրջանակում կնքված Ծառայությունների մատուցման պետական գնման № COP 17-ԾՁԲ-26/01 պայմանագրի  1․3․1․ և 4․15․ կետերում՝ համաձայն N 1 հավելվածի:
3. Ակնկալվող արդյունքը

Պետական մարմինների կողմից իրականացվող միջոցառումների պատշաճ կազմակերպում։
4. Նախագծի մշակման գործընթացում ներգրավված ինստիտուտները և անձինք
ՀՀ ՏԿԵՆ պետական գույքի կառավարման կոմիտե։
5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին

Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:
6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Ներկայացված նախագիծը բխում է կառավարության 2021-2026թթ. ծրագրից
